Source: https://www.tyoelakelakipalvelu.fi/telp-publishing/vepa/document.faces?document_id=305603
Timestamp: 2020-04-08 11:55:44+00:00

Document:
Kokoaikatyön vaatimus osa-aikaeläkkeessä yksityisillä aloilla | Työeläkelakipalvelu
Kokoaikatyön vaatimus osa-aikaeläkkeessä
Kokoaikatyön vaatimus osa-aikaeläkkeessä yksityisillä aloilla
Voimassa 01.01.2015 - 31.12.2015
TyEL 15 § 1 mom. Osa-aikaeläkkeeseen liittyviä käsitteitä
TyEL 16 § 1 mom. Oikeus osa-aikaeläkkeeseen
YEL 12 § 1 mom. Osa-aikaeläkkeeseen liittyviä käsitteitä
YEL 13 § 1 mom. Oikeus osa-aikaeläkkeeseen
MYEL 35 § 1 mom. Osa-aikaeläkkeeseen liittyviä käsitteitä
MYEL 36 § 1 mom. Oikeus osa-aikaeläkkeeseen
MEL 15 § 1 mom. Osa-aikaeläkkeeseen liittyviä käsitteitä
MEL 16 § 1 mom. Oikeus osa-aikaeläkkeeseen
VakO 5874/99 Ei oikeutta osa-aikaeläkkeeseen, koska ansiotyö ei ollut kokoaikatyötä
ELK 3578/02 Osa-aikaeläkkeen edellytyksenä oleva kokoaikatyön vaatimus ei täyttynyt
ELK 0132/03 Osa-aikaeläkkeen edellytyksenä oleva kokoaikatyön vaatimus ei täyttynyt
ELK 345/01 Työntekijä ei ollut osa-aikaeläkkeen edellyttämässä kokoaikaisessa ansiotyössä
ELK 469/00 Osa-aikaeläkkeen edellytykset kokoaikatyö
ELK 3173/98 Maatalousyrittäjällä ei oikeutta osa-aikaeläkkeeseen
VakO 930/2002 Maatalousyrittäjällä ei oikeutta osa-aikaeläkkeeseen
Osa-aikaeläkkeen 12/18 edellytyksen tutkiminen
Osa-aikaeläkkeen 18 kuukauden tarkastelujakson pidentäminen enintään 6 kuukaudella
Ohjeeseen on päivitetty rahamäärät vuoden 2015 tasossa.
Mikä on 12/18+ 6 –edellytys
Kokoaikaista ansiotyötä pitää olla vähintään 12 kuukautta ennen osa-aikaeläkkeen alkamista. Tarkasteluaika on 18 välittömästi osa-aikaeläkkeen alkamista edeltävää kalenterikuukautta. 12 kuukauden aika voi näiden 18 kuukauden aikana koostua useasta jaksosta. Edellytys lasketaan päivistä, joiden aikana eläkkeenhakija on ollut työssä. Kuukaudessa katsotaan olevan 30 päivää.
Tarkasteluaikaa voidaan pidentää enintään 6 kuukautta, jos työntekijä on saanut tarkastelujaksolla
sairausajan palkkaa
liikennevakuutuslain nojalla myönnettyä ansionmenetyskorvausta
tapaturmavakuutuslain mukaista päivärahaa.
Tarkasteluaikaa voi pidentää enintään siltä ajalta, jolta etuutta on maksettu. Vain laissa mainitut etuudet pidentävät tarkasteluaikaa. Esimerkiksi kuntoutustuki ei pidennä tarkasteluaikaa. Tarkasteluaikaa voidaan pidentää enintään 6 kuukautta. Tarkasteluaika voi olla enintään 24 kuukautta. Tätä kutsutaan 12/18+6 –edellytykseksi. Omavastuuaika ei pidennä tarkasteluaikaa.
Tarkasteluaikaa pidennetään:
1 kuukaudella jokaista alkavaa 25 maksupäivää kohden ajalta, jolta on maksettu sairauspäivärahaa
yhtä monella päivällä ajalta, jolta on maksettu liikennevakuutuslain mukaisia etuuksia
yhtä monella päivällä ajalta, jolta on maksettu tapaturmavakuutuslain mukaisia etuuksia.
Tarkasteluaikaa pidennetään myös ajalta, jolta edellä mainittuja etuuksia on maksettu lomautuksen ajalta.
Osa-aikaeläkkeen alkamista edeltävän 18 kuukauden aikana voi siis lähtökohtaisesti olla pois kokoaikatyöstä 6 kuukautta. Jos tarkasteluaikaa on pidennetty enimmäismäärällä, kokoaikatyöstä voi olla tarkasteluaikana pois 12 kuukautta.
Mikä on kokoaikatyötä
Yksityisten ja julkisten alojen työeläkelaeissa on säännökset kokoaikatyöstä. Nämä säännökset ovat osittain erilaisia.
Työeläkelakien mukaista kokoaikatyötä on lähtökohtaisesti
ansiotarkoituksessa tehty
eläkettä kartuttava
kokoaikatyö.
Kokoaikatyön tulee lisäksi täyttää työeläkelaeissa olevat vaatimukset
työn kestosta
ansioiden määrästä
työtulon määrästä.
Konkreettinen työ
Kokoaikatyön tulee olla konkreettista työtä. Tätä vaatimusta ei täytä esimerkiksi
työttömyyspäivärahajakso
lomautusjakso
eläkejakso.
Kokoaikatyövaatimuksen ovat soveltamiskäytännössä täyttäneet
vuosiloma-aika
saldovapaa
vapaaksi vaihdettujen lomarahojen aika.
Kokoaikatyön oltava työeläkelakien mukaan vakuutettua työtä
Kokoaikatyön on oltava työeläkelain mukaan vakuutettua työtä. Jos työtä ei ole vakuutettu työeläkelain mukaan, sitä ei voida ottaa huomioon.
Myös kaikkien rinnakkaisten ansiotöiden on oltava työeläkelakien mukaan vakuutettua työtä, jotta eläkelaitos voi ottaa ne huomioon arvioidessaan 12/18 + 6 -edellytyksen täyttymistä.
Asianomaisen alan kokoaikatyö
Työ on kokoaikatyötä, jos työaika on asianomaisella alalla normaalisti sovellettavan kokoaikaisen työntekijän enimmäistyöajan pituinen.
Lähtökohtaisena kokoaikatyön olettamana on soveltamiskäytännössä pidetty 35 viikkotunnin rajaa työsuhteiden lukumäärästä riippumatta. Kun henkilö tekee työtä vain yhdessä työsuhteessa, eläkelaitos ottaa kuitenkin huomioon asianomaisen alan kokoaikatyötä koskevat säännökset.
Työehtosopimuksen mukaan myös alle 35 viikkotunnin työaika voi olla kokoaikatyötä. Tällöin alle 35 viikkotunnin työaikaa pidetään kokoaikatyönä kun ratkaistaan osa-aikaeläkeoikeutta.
Työehtosopimuksen kokoaikatyön määritelmä ratkaisee, onko työ kokoaikatyötä. Työehtosopimuksissa puhutaan usein säännöllisestä työajasta.
Eläkelaitos ei lähtökohtaisesti ota kantaa riidanalaisiin tai tulkinnanvaraisiin työehtosopimuksen määräyksiin. Eläkkeenhakijan on todennettava, täyttääkö hänen työnsä kokoaikatyön vaatimuksen. Jos työehtosopimuksessa ei ole määritelty kokoaikatyötä, eläkkeenhakijan on tarvittaessa selvitettävä
mikä on asianomaisen alan kokoaikatyötä
onko kyseessä tällainen kokoaikatyö.
Työehtosopimuksessa ei aina ole otettu kantaa kokoaikatyöhön. Työehtosopimuksessa voi olla määräyksiä ns. normityöajoista ja palkan määräytymisestä. Näitä määräyksiä voidaan käyttää apuna, kun tulkitaan, täyttyykö kokoaikatyön vaatimus. Epäselvissä tapauksissa tarvittava selvitys on yleensä asianomaisten työehtosopimusosapuolten yhteinen kanta siitä, mikä on asianomaisen alan kokoaikatyötä. Eläkelaitos noudattaa työehtosopimusosapuolten yhteistä näkemystä. Työsuhteen osapuolten yhtenäinen käsitys siitä, että kyseessä on kokoaikatyö, ei ole ratkaiseva. Kun eläkelaitos on saanut tarvittavat selvitykset, eläkelaitos ratkaisee työeläkelainsäädännön perusteella, onko eläkkeenhakijalla oikeus osa-aikaeläkkeeseen.
Työehtosopimusten määräykset kokoaikatyöstä saattavat muuttua. Osa-aikaeläkeoikeutta ratkaistaessa käytetään kunkin sopimuksen voimassaoloajan määritelmää. Jos tarkasteluaikana on voimassa useita sopimuksia, käytetään eri aikoina mahdollisesti eri tuntirajoja.
Työsopimuksen työaikamääräykset voivat säilyä ennallaan, vaikka työehtosopimuksen määräykset muuttuisivat. On mahdollista, että sovittu työaika täyttää kokoaikatyön määritelmän vain toisen työehtosopimuksen voimassaoloaikana. Jos työaika ei täytä voimassaolevan työehtosopimuksen määritelmää, työtä ei pidetä kokoaikatyönä osa-aikaeläkesäännöksiä sovellettaessa.
Sovittu työaika poikkeaa tehdystä työajasta
Työntekijän tosiasiassa tekemä työaika voi poiketa työsopimuksessa sovitusta työajasta. Eläkelaitos ratkaisee 12/18 + 6 –edellytyksen täyttymisen tosiasiassa tehdyn työajan perusteella.
Työaikaa ei ole määritelty tai palkka ei määräydy suoraan työajan perusteella
Kokoaikatyön vaatimus voi täyttyä, vaikka varsinaista työaikaa ei ole määritelty. Työ voi kuitenkin kokonaisuutena vastata kokoaikatyötä.
Palkka ei välttämättä määräydy suoraan tai pelkästään työhön käytetyn ajan mukaan. Palkka voidaan maksaa laskennallisen työajan perusteella. Palkan määräytymisperusteena voivat olla työhön kuuluvat erilaiset tehtävät. Tällaisia töitä ovat esimerkiksi talonmiehen ja lehdenjakajan työt. Kokoaikatyötä ei voi määritellä maksetun palkan perusteella.
Esimerkki Jos henkilö tekee työtä 24 tuntia viikossa pääasiassa viikonloppuisin, kokonaispalkka saattaa vastata lähes 40 viikkotunnin työtä. Maksetun palkan perusteella ei voida määritellä, monenko tunnin ansiota saatu palkkasumma vastaa. Kun arvioidaan 12/18 +6 –edellytyksen täyttymistä, tarkastellaan tosiasiassa tehtyjä työtunteja.
Työntekijä samanaikaisesti useammassa ansiotyössä
Jos työntekijä on samanaikaisesti useammassa ansiotyössä, työskentelyä pidetään kokoaikaisena, jos yhteenlaskettu työaika on vähintään 35 tuntia viikossa. Työaika työsuhteissa voi vaihdella. Jos viikoittainen työaika kuitenkin on 35 tuntia, kokoaikatyön vaatimus täyttyy.
Jos työntekijä on ollut samanaikaisesti ansiotyössä ja toiminut yrittäjänä, selvitetään kokoaikatyövaatimuksen täyttyminen yhteenlasketun työajan ja ansioiden perusteella. Huomioon ei oteta sellaista yrittäjätoimintaa, jonka ajalta yrittäjä on saanut vapautuksen vakuuttamisvelvollisuudesta tai päätöksen vakuuttamatta jättämisestä.
Kansanedustajana toimiminen
Kansanedustajan tehtävän hoitaminen rinnastetaan työeläkelakien mukaiseen kokoaikatyöhön. Kansanedustaja ei voi olla osa-aikaeläkkeellä hoitaessaan tehtäväänsä.
Ulkomaan työ
EU- ja ETA-maassa, sosiaaliturvasopimusmaassa ja Sveitsissä työskentely rinnastetaan suomalaisten työeläkelakien mukaan vakuutettuun kokoaikatyöhön. Eläkkeenhakijan on kyettävä osoittamaan, että ulkomaan työ täyttää kokoaikatyön vaatimukset.
Myös työntekijän ulkomaan työn ajalta TyEL:n mukaan vapaaehtoisesti vakuutettu työsuhde voi olla kokoaikatyötä.
Yrittäjillä kokoaikatyön vaatimusta arvioidaan työtulon perusteella.
Yrittäjän kokoaikatyön vaatimus täyttyy, jos
tarkastelujaksolla on vähintään 12 kuukautta yrittäjätoimintaa
yrittäjätoiminta on YEL-vakuutettu
vahvistettu työtulo on vähintään 2 kertaa YEL-vähimmäistyötulon suuruinen 15 004,29 e/v (vuoden 2015 tasossa).
Vahvistetussa työtulossa ei oteta huomioon joustoja.
Maatalousyrittäjillä kokoaikatyön vaatimus täyttyy, jos vahvistettu työtulo on vähintään 7 502,14 e/v (vuoden 2015 tasossa).
Pykälät TyEL 16 § 1 mom, 15 § 1 mom, YEL 12 § 1 mom, 13 § 1 mom, MYEL 36 § 1 mom, 35 § 1 mom, MEL 16 § 1 mom, 15 § 1 mom

References: § 1
 § 1
 § 1
 § 1
 § 1
 § 1
 § 1
 § 1
 § 1
 § 1
 § 1
 § 1
 § 1
 § 1
 § 1
 § 1